b"\n_START_ARTICLE_\nPrima Intifada\n_START_SECTION_\nCauze generale\n_START_PARAGRAPH_\nConform lui Mubarak Awad, psiholog american de origine palestinian\xc4\x83, Intifada a fost un protest \xc3\xaempotriva represiunilor israeliene care includeau \xe2\x80\x9eb\xc4\x83t\xc4\x83i, \xc3\xaempu\xc8\x99c\xc4\x83turi, ucideri, demol\xc4\x83ri de locuin\xc8\x9be, smulgerea din r\xc4\x83d\xc4\x83cin\xc4\x83 a pomilor, deport\xc4\x83ri, \xc3\xaencarcer\xc4\x83ri \xc3\xaendelungate \xc8\x99i deten\xc8\x9bii f\xc4\x83r\xc4\x83 judecat\xc4\x83\xe2\x80\x9d. Dup\xc4\x83 capturarea de c\xc4\x83tre Israel a Cisiordaniei, Ierusalimului, Peninsulei Sinai \xc8\x99i F\xc3\xa2\xc8\x99iei Gaza de la Iordania \xc8\x99i Egipt, \xc3\xaen urma R\xc4\x83zboiului de \xc8\x98ase Zile din 1967, frustrarea a crescut \xc3\xaen r\xc3\xa2ndul palestinienilor din teritoriile ocupate. Israelul \xc8\x99i-a deschis pia\xc8\x9ba muncii pentru palestinienii din aceste teritorii, \xc3\xaens\xc4\x83 \xc3\xaen special pentru munci necalificate sau semi-calificate pe care israelienii nu doreau s\xc4\x83 le fac\xc4\x83. \xc3\x8en momentul \xc3\xaenceperii Intifadei, peste 40 de procente din for\xc8\x9ba de munc\xc4\x83 palestinian\xc4\x83 lucra zilnic \xc3\xaen Israel. \xc3\x8en plus, confisc\xc4\x83rile terenurilor palestiniene de c\xc4\x83tre Israel, rata crescut\xc4\x83 a natalit\xc4\x83\xc8\x9bii \xc3\xaen Cisiordania \xc8\x99i F\xc3\xa2\xc8\x99ia Gaza \xc8\x99i alocarea limitat\xc4\x83 a terenului pentru noi locuin\xc8\x9be sau agricultur\xc4\x83 au creat o situa\xc8\x9bie caracterizat\xc4\x83 de o mare densitate a popula\xc8\x9biei \xc8\x99i de un \xc8\x99omaj crescut, inclusiv pentru persoanele cu diplome universitare. \xc3\x8en perioada Intifadei, doar unul din opt absolven\xc8\x9bi de facultate palestinieni putea g\xc4\x83si o slujb\xc4\x83 pe m\xc4\x83sura calific\xc4\x83rii lui. Acest lucru, cuplat cu extinderea sistemului universitar palestinian pentru a include \xc8\x99i persoane din taberele de refugia\xc8\x9bi, din sate \xc8\x99i din micile ora\xc8\x99e, a generat o nou\xc4\x83 elit\xc4\x83 palestinian\xc4\x83, provenit\xc4\x83 din straturi sociale mai joase, care a devenit mai activ\xc4\x83 \xc8\x99i mai conflictual\xc4\x83 fa\xc8\x9b\xc4\x83 de Israel._NEWLINE_\xc3\x8en august 1985, Partidul Muncii, condus de Yitzhak Rabin, pe atunci ministru al Ap\xc4\x83r\xc4\x83rii, a ad\xc4\x83ugat \xc8\x99i deport\xc4\x83rile la politica israelian\xc4\x83 de tip \xe2\x80\x9epumn de fier\xe2\x80\x9d \xc3\xaempotriva na\xc8\x9bionalismului palestinian. Aceast\xc4\x83 m\xc4\x83sur\xc4\x83, care a condus la 50 de valuri deport\xc4\x83ri \xc3\xaen urm\xc4\x83torii patru ani, a fost \xc3\xaenso\xc8\x9bit\xc4\x83 de integrarea economic\xc4\x83 \xc8\x99i sporirea coloniz\xc4\x83rii israeliene, astfel \xc3\xaenc\xc3\xa2t num\xc4\x83rul coloni\xc8\x99tilor evrei numai \xc3\xaen Cisiordania aproape s-a dublat, de la 35.000 \xc3\xaen 1984 la 64.000 \xc3\xaen 1988, ating\xc3\xa2nd 130.000 la jum\xc4\x83tatea anilor 1990. Referindu-se la aceast\xc4\x83 evolu\xc8\x9bie, ministrul israelian al Economiei \xc8\x99i Finan\xc8\x9belor, Gad Yaacobi, a declarat c\xc4\x83 \xe2\x80\x9eun proces \xc3\xaengrijor\xc4\x83tor de anexare de facto\xe2\x80\x9d a contribuit la cre\xc8\x99terea militantismului \xc3\xaen societatea palestinian\xc4\x83._NEWLINE_\xc3\x8en timpul anilor 1980, unii politicieni din principalele partide israeliene au \xc3\xaenceput s\xc4\x83 vorbeasc\xc4\x83 despre politici de transferare a popula\xc8\x9biei palestiniene \xc3\xaen afara teritoriilor, induc\xc3\xa2nd teama \xc3\xaen r\xc3\xa2ndul palestinienilor c\xc4\x83 Israelul pl\xc4\x83nuie\xc8\x99te s\xc4\x83 \xc3\xaei expulzeze. Declara\xc8\x9bii publice chem\xc3\xa2nd la transferul popula\xc8\x9biei palestiniene au fost f\xc4\x83cute de adjunctul ministrului Ap\xc4\x83r\xc4\x83rii, Michael Dekel, de ministrul f\xc4\x83r\xc4\x83 portofoliu Mordechai Tzipori \xc8\x99i de ministrul Yosef Shapira, printre al\xc8\x9bii. Descriind motivele Intifadei, Benny Morris se refer\xc4\x83 la \xe2\x80\x9eomniprezentul sentiment de umilire\xe2\x80\x9d cauzat de ocupa\xc8\x9bia prelungit\xc4\x83 care, mai spune el, a fost \xe2\x80\x9e\xc3\xaentotdeauna o experien\xc8\x9b\xc4\x83 brutal\xc4\x83 \xc8\x99i \xc3\xaensp\xc4\x83im\xc3\xa2nt\xc4\x83toare pentru cei ocupa\xc8\x9bi\xe2\x80\x9d \xc8\x99i a fost \xe2\x80\x9efondat\xc4\x83 pe for\xc8\x9b\xc4\x83 brut\xc4\x83, represiune \xc8\x99i team\xc4\x83, colabora\xc8\x9bionism \xc8\x99i tr\xc4\x83dare, b\xc4\x83t\xc4\x83i \xc8\x99i camere de tortur\xc4\x83 \xc8\x99i intimid\xc4\x83ri zilnice, umilire \xc8\x99i manipulare\xe2\x80\x9d.\n_START_SECTION_\nContext\n_START_PARAGRAPH_\n\xc3\x8en timp ce motivul imediat a Primei Intifade este considerat \xc3\xaen general incidentul \xc3\xaen care un camion militar israelian a fost implicat \xc3\xaentr-un accident soldat cu moartea unor palestinieni la punctul de trecere a frontierei Erez, \xc3\xaen decembrie 1987, autorul palestinian Mazin Qumsiyeh sus\xc8\x9bine, contrazic\xc3\xa2nd opinia istoricului american Donald Neff, c\xc4\x83 Intifada a \xc3\xaenceput cu multiple demonstra\xc8\x9bii ale tineretului palestinian la \xc3\xaenceputul lunii decembrie. Unele surse consider\xc4\x83 c\xc4\x83 \xc3\xaencercarea armatei israeliene de la sf\xc3\xa2r\xc8\x99itul lunii noiembrie 1987, perceput\xc4\x83 ca un e\xc8\x99ec, de a opri o opera\xc8\x9biune palestinian\xc4\x83 de gheril\xc4\x83, Noaptea deltaplanelor, \xc3\xaen care \xc8\x99ase solda\xc8\x9bi israelieni au fost uci\xc8\x99i, a ajutat la catalizarea revoltei printre localnicii palestinieni._NEWLINE_Demonstra\xc8\x9bii de mas\xc4\x83 avuseser\xc4\x83 loc \xc8\x99i cu un an mai devreme c\xc3\xa2nd, dup\xc4\x83 ce doi studen\xc8\x9bi originari din Gaza ai Universit\xc4\x83\xc8\x9bii Birzeit fuseser\xc4\x83 uci\xc8\x99i \xc3\xaen campus, pe 4 decembrie 1986, de c\xc4\x83tre solda\xc8\x9bii israelieni, statul evreu a r\xc4\x83spuns cu m\xc4\x83suri punitive dure, implic\xc3\xa2nd arestarea sumar\xc4\x83, deten\xc8\x9bia \xc8\x99i b\xc4\x83t\xc4\x83i sistematice asupra unor tineri palestinieni \xc3\xaenc\xc4\x83tu\xc8\x99a\xc8\x9bi, fo\xc8\x99ti prizonieri \xc8\x99i activi\xc8\x99ti, din care 250 fuseser\xc4\x83 de\xc8\x9binu\xc8\x9bi \xc3\xaen patru celule din interiorul unei foste tabere militare convertite \xc3\xaen \xc3\xaenchisoare, cunoscut\xc4\x83 popular ca Ansar 11 \xc8\x99i situat\xc4\x83 la periferia ora\xc8\x99ului Gaza. \xc3\x8en ianuarie 1987 a fost introdus\xc4\x83 \xc8\x99i o politic\xc4\x83 de deportare pentru a \xc3\xaei intimida pe activi\xc8\x99ti. Violen\xc8\x9be au fost aproape s\xc4\x83 explodeze dup\xc4\x83 ce un elev din Khan Yunis a fost \xc3\xaempu\xc8\x99cat mortal de solda\xc8\x9bii israelieni care \xc3\xael urm\xc4\x83reau \xc3\xaentr-un Jeep. \xc3\x8en aceea\xc8\x99i var\xc4\x83, locotenentul israelian Ron Tal, responsabil pentru paza de\xc8\x9binu\xc8\x9bilor de la Ansar 11, a fost \xc3\xaempu\xc8\x99cat mortal din apropiere \xc3\xaen timp ce era blocat \xc3\xaentr-un ambuteiaj \xc3\xaen Gaza. Un ordin care le interzicea palestinienilor din Gaza s\xc4\x83-\xc8\x99i p\xc4\x83r\xc4\x83seasc\xc4\x83 locuin\xc8\x9bele a fost impus timp de trei zile chiar \xc3\xaen timpul s\xc4\x83rb\xc4\x83torii musulmane Eid al-Adha. \xc3\x8en dou\xc4\x83 incidente separate, din 1 \xc8\x99i 6 octombrie 1987, militari israelieni au efectuat ambuscade \xc8\x99i au ucis \xc8\x99apte b\xc4\x83rba\xc8\x9bi din Gaza, presupu\xc8\x99i afilia\xc8\x9bi ai Jihadului Islamic, care sc\xc4\x83paser\xc4\x83 dintr-o \xc3\xaenchisoare \xc3\xaen luna mai. C\xc3\xa2teva zile mai t\xc3\xa2rziu, o elev\xc4\x83 de 17 ani, Intisar al-'Attar, a fost \xc3\xaempu\xc8\x99cat\xc4\x83 \xc3\xaen spate, \xc3\xaen curtea \xc8\x99colii din Deir al-Balah, de un colonist evreu din F\xc3\xa2\xc8\x99ia Gaza. Summit-ul arab de la Amman, din noiembrie 1987, s-a concentrat pe r\xc4\x83zboiul dintre Iran \xc8\x99i Irak, iar problema palestinian\xc4\x83 a fost expediat\xc4\x83 la final pentru prima dat\xc4\x83 dup\xc4\x83 ani de zile.\n_START_SECTION_\nConducere \xc8\x99i scopuri\n_START_PARAGRAPH_\nIntifada nu a fost ini\xc8\x9biat\xc4\x83 de o singur\xc4\x83 persoan\xc4\x83 sau o singur\xc4\x83 organiza\xc8\x9bie. Conducerea local\xc4\x83 a provenit de la grup\xc4\x83ri \xc8\x99i organiza\xc8\x9bii afiliate OEP care operau \xc3\xaen Teritoriile palestiniene ocupate: Fatah, Frontul Popular, Frontul Democratic \xc8\x99i Partidul Poporului Palestinian. Rivalii OEP \xc3\xaen aceast\xc4\x83 activitate erau grup\xc4\x83rile islamiste Hamas \xc8\x99i Jihadul Islamic, precum \xc8\x99i conducerea local\xc4\x83 a unor ora\xc8\x99e ca Beit Sahour \xc8\x99i Betleem. Totu\xc8\x99i, revolta a fost dirijat\xc4\x83 predominant de consilii locale conduse de Hanan Ashrawi, Faisal Husseini \xc8\x99i Haidar Abdel-Shafi, care promovau re\xc8\x9bele de educa\xc8\x9bie independente (\xc8\x99coli secrete, deoarece \xc8\x99colile legale erau \xc3\xaenchise de armata israelian\xc4\x83 drept represalii pentru revolt\xc4\x83), asisten\xc8\x9b\xc4\x83 medical\xc4\x83 \xc8\x99i aloca\xc8\x9bii de hran\xc4\x83. Comandamentul Na\xc8\x9bional Unificat al Intifadei \xc8\x99i-a c\xc3\xa2\xc8\x99tigat credibilitatea \xc3\xaen locurile \xc3\xaen care societatea palestinian\xc4\x83 a respectat comunicatele emise de acesta. A existat o hot\xc4\x83r\xc3\xa2re colectiv\xc4\x83 privind ab\xc8\x9binerea de la violen\xc8\x9ba letal\xc4\x83, o schimbare notabil\xc4\x83 fa\xc8\x9b\xc4\x83 de practicile trecute, care, dup\xc4\x83 Aryeh Shalev, s-a ivit din calculul c\xc4\x83 recurgerea la arme ar determina Israelul s\xc4\x83 provoace o baie de s\xc3\xa2nge \xc8\x99i ar submina sprijinul pe care revolta l-ar avea \xc3\xaen cercurile israeliene liberale. OEP \xc8\x99i pre\xc8\x99edintele s\xc4\x83u, Yasser Arafat, au hot\xc4\x83r\xc3\xa2t de asemenea s\xc4\x83 foloseasc\xc4\x83 o strategie f\xc4\x83r\xc4\x83 arme, \xc3\xaen speran\xc8\x9ba c\xc4\x83 negocierile de la acea vreme vor duce la un acord cu Israelul. Pearlman atribuie caracterul nonviolent al revoltei organiz\xc4\x83rii interne a mi\xc8\x99c\xc4\x83rii \xc8\x99i leg\xc4\x83turilor capilare cu comitetele de cartier, care au creat siguran\xc8\x9ba c\xc4\x83 r\xc4\x83zbun\xc4\x83rile letale nu vor fi folosite ca r\xc4\x83spuns nici \xc3\xaen fa\xc8\x9ba represiunii statului israelian. Hamas \xc8\x99i Jihadul Islamic au cooperat la \xc3\xaenceput cu conducerea Intifadei \xc8\x99i de-a lungul primului an de revolte nu au comis atacuri armate, cu excep\xc8\x9bia \xc3\xaenjunghierii unui soldat evreu, \xc3\xaen octombrie 1988, \xc8\x99i a deton\xc4\x83rii a dou\xc4\x83 bombe pe marginea unui drum, detonare care nu a avut nici un impact._NEWLINE_Flutura\xc8\x99ii care f\xc4\x83ceau cunoscute scopurile insurec\xc8\x9biei populare cereau completa retragere a Israelului din teritoriile pe care le ocupase \xc3\xaen 1967, ridicarea interdic\xc8\x9biilor de circula\xc8\x9bie \xc8\x99i desfiin\xc8\x9barea punctelor de control. Ele mai f\xc4\x83ceau apel la palestinieni s\xc4\x83 se al\xc4\x83ture rezisten\xc8\x9bei civice, cer\xc3\xa2ndu-le \xc3\xaen acela\xc8\x99i timp s\xc4\x83 nu foloseasc\xc4\x83 armele, deoarece rezisten\xc8\x9ba militar\xc4\x83 n-ar face altceva dec\xc3\xa2t s\xc4\x83 atrag\xc4\x83 represalii israeliene devastatoare. Nu \xc3\xaen ultimul r\xc3\xa2nd, flutura\xc8\x99ii chemau la \xc3\xaenfiin\xc8\x9barea unui stat palestinian \xc3\xaen Cisiordania \xc8\x99i F\xc3\xa2\xc8\x99ia Gaza, abandon\xc3\xa2nd apelurile retorice obi\xc8\x99nuite, \xc3\xaenc\xc4\x83 actuale la acea dat\xc4\x83, la \xe2\x80\x9eeliberarea\xe2\x80\x9d \xc3\xaentregii Palestine.\n_START_SECTION_\nIntifada\n_START_PARAGRAPH_\nOcupa\xc8\x9bia israelian\xc4\x83 a teritoriilor palestiniene a provocat ocazional acte spontane de rezisten\xc8\x9b\xc4\x83, dar administra\xc8\x9bia militar\xc4\x83, aplic\xc3\xa2nd o politic\xc4\x83 dur\xc4\x83 de deport\xc4\x83ri, demol\xc4\x83ri ale locuin\xc8\x9belor, pedepse colective, interdic\xc8\x9bii de circula\xc8\x9bie \xc8\x99i suprimare a institu\xc8\x9biilor politice, era sigur\xc4\x83 c\xc4\x83 rezisten\xc8\x9ba palestinian\xc4\x83 nu mai are suflu. Predic\xc8\x9bia c\xc4\x83 revoltele vor sucomba cur\xc3\xa2nd s-a dovedit gre\xc8\x99it\xc4\x83._NEWLINE_Pe 8 decembrie 1987, la punctul de trecere a frontierei de la Erez, un camion israelian transportor de tancuri a intrat \xc3\xaentr-o coloan\xc4\x83 de ma\xc8\x99ini conduse de palestinieni care se \xc3\xaentorceau de la munc\xc4\x83, din Israel. Patru dintre ei, din care trei locuiau \xc3\xaen tab\xc4\x83ra de refugia\xc8\x9bi Jabalia, cea mai mare din cele opt din F\xc3\xa2\xc8\x99ia Gaza, au fost uci\xc8\x99i, iar al\xc8\x9bi \xc8\x99apte r\xc4\x83ni\xc8\x9bi grav. Accidentul s-a petrecut sub ochii a sute de palestinieni care se \xc3\xaentorceau acas\xc4\x83. Funeraliile, la care au participat circa 10.000 de persoane din tab\xc4\x83ra de refugia\xc8\x9bi, s-au transformat rapid \xc3\xaentr-o masiv\xc4\x83 demonstra\xc8\x9bie. \xc3\x8en tab\xc4\x83ra Jabalia s-au \xc3\xaempr\xc4\x83\xc8\x99tiat imediat zvonuri c\xc4\x83 accidentul ar fi fost de fapt un act inten\xc8\x9bionat de r\xc4\x83zbunare fa\xc8\x9b\xc4\x83 de \xc3\xaenjunghierea unui om de afaceri israelian, ucis \xc3\xaen Gaza \xc3\xaen timp ce \xc3\xae\xc8\x99i f\xc4\x83cea cump\xc4\x83r\xc4\x83turile, cu dou\xc4\x83 zile mai devreme. Ziua urm\xc4\x83toare, dup\xc4\x83 aruncarea unui cocktail Molotov c\xc4\x83tre o ma\xc8\x99in\xc4\x83 israelian\xc4\x83 de patrulare, for\xc8\x9bele israeliene, deschiz\xc3\xa2nd focul cu muni\xc8\x9bie de r\xc4\x83zboi \xc8\x99i canistre cu gaze lacrimogene \xc3\xaenspre mul\xc8\x9bimile furioase, au \xc3\xaempu\xc8\x99cat mortal un palestinian \xc8\x99i au r\xc4\x83nit al\xc8\x9bi 16._NEWLINE_Pe 9 decembrie, c\xc3\xa2\xc8\x9biva lideri populari \xc8\x99i profesionali palestinieni au \xc8\x9binut o conferin\xc8\x9b\xc4\x83 de pres\xc4\x83 \xc3\xaen Ierusalimul de Vest \xc3\xaempreun\xc4\x83 cu Liga pentru drepturile omului \xc8\x99i drepturi civile din Israel, ca r\xc4\x83spuns la deteriorarea situa\xc8\x9biei. \xc3\x8en timp ce ei erau aduna\xc8\x9bi, au sosit rapoarte c\xc4\x83 \xc3\xaen tab\xc4\x83ra Jabalia erau \xc3\xaen curs demonstra\xc8\x9bii de protest \xc8\x99i c\xc4\x83 o t\xc3\xa2n\xc4\x83r\xc4\x83 de 17 ani a fost \xc3\xaempu\xc8\x99cat\xc4\x83 mortal, dup\xc4\x83 ce a aruncat un cocktail Molotov c\xc4\x83tre solda\xc8\x9bii israelieni. Ea a devenit ulterior cunoscut\xc4\x83 ca prima martir\xc4\x83 a Intifadei. Protestele s-au r\xc4\x83sp\xc3\xa2ndit rapid \xc3\xaen Cisiordania \xc8\x99i Ierusalimul de Est. Tinerii au preluat controlul cartierelor, au blocat accesul \xc3\xaen taberele de refugia\xc8\x9bi cu baricade din de\xc8\x99euri, pietre \xc8\x99i cauciucuri incendiate \xc8\x99i i-au \xc3\xaent\xc3\xa2mpinat cu cocktailuri Molotov pe solda\xc8\x9bii care \xc3\xaendr\xc4\x83zneau s\xc4\x83 se aventureze \xc3\xaen\xc4\x83untru. Comercian\xc8\x9bii palestinieni \xc8\x99i-au \xc3\xaenchis magazinele, iar muncitorii au refuzat s\xc4\x83 se \xc3\xaentoarc\xc4\x83 la munc\xc4\x83 \xc3\xaen Israel. Israelul a declarat aceste mi\xc8\x99c\xc4\x83ri de protest drept \xe2\x80\x9er\xc4\x83zmeri\xc8\x9be\xe2\x80\x9d \xc8\x99i a justificat represiunea drept o necesitate pentru a restabili \xe2\x80\x9elegea \xc8\x99i ordinea\xe2\x80\x9d. \xc3\x8en c\xc3\xa2teva zile, teritoriile ocupate au fost cuprinse de un val de demonstra\xc8\x9bii \xc8\x99i de greve comerciale la o scar\xc4\x83 f\xc4\x83r\xc4\x83 precedent. Au fost vizate de atacuri elemente specifice ale ocupa\xc8\x9biei: vehicule militare, autobuze israeliene \xc8\x99i b\xc4\x83nci israeliene. \xc3\x8en acest\xc4\x83 perioad\xc4\x83 de \xc3\xaenceput a revoltelor niciuna din zecile de colonii israeliene nu a fost atacat\xc4\x83 \xc8\x99i n-au existat victime israeliene \xc3\xaen urma arunc\xc4\x83rii cu pietre spre ma\xc8\x99ini. Tot f\xc4\x83r\xc4\x83 precedent a fost \xc8\x99i gradul de participare \xc3\xaen mas\xc4\x83 la aceste ac\xc8\x9biuni: zeci de mii de civili, incluz\xc3\xa2nd femei \xc8\x99i copii. For\xc8\x9bele de securitate israeliene au folosit \xc3\xaentreaga panoplie de m\xc4\x83suri de control al mul\xc8\x9bimilor pentru a \xc3\xaencerca s\xc4\x83 potoleasc\xc4\x83 protestele: bastoane de cauciuc, bastoane din policarbonat, gaze lacrimogene, tunuri cu ap\xc4\x83, gloan\xc8\x9be de cauciuc \xc8\x99i muni\xc8\x9bie de r\xc4\x83zboi. \xc3\x8ens\xc4\x83 protestele doar au crescut \xc3\xaen intensitate._NEWLINE_Cur\xc3\xa2nd, aruncarea cu pietre, blocarea drumurilor \xc8\x99i arderea cauciucurilor s-au r\xc4\x83sp\xc3\xa2ndit peste tot \xc3\xaen teritoriile palestiniene. Pe 12 decembrie, \xc8\x99ase palestinieni au murit, iar al\xc8\x9bi 30 au fost r\xc4\x83ni\xc8\x9bi \xc3\xaen violen\xc8\x9be. Ziua urm\xc4\x83toare, protestatarii au aruncat un cocktail Molotov spre consulatul Statelor Unite din Ierusalimul de Est, dar nimeni nu a fost r\xc4\x83nit._NEWLINE_R\xc4\x83spunsul israelian la revolta palestinian\xc4\x83 a fost foarte dur. Armata israelian\xc4\x83 a ucis mul\xc8\x9bi palestinieni la \xc3\xaenceputul Intifadei, majoritatea \xc3\xaen timpul demonstra\xc8\x9biilor \xc8\x99i protestelor. Deoarece ini\xc8\x9bial o mare propor\xc8\x9bie a celor uci\xc8\x99i erau civili \xc8\x99i tineri, Yitzhak Rabin a dat \xc3\xaenapoi \xc8\x99i a adoptat o politic\xc4\x83 de \xe2\x80\x9esuperioritate, putere \xc8\x99i b\xc4\x83t\xc4\x83i\xe2\x80\x9d. Israelul a dispus arest\xc4\x83ri \xc3\xaen mas\xc4\x83, s-a angajat \xc3\xaen pedepse colective precum \xc3\xaenchiderea universit\xc4\x83\xc8\x9bilor din Cisiordania \xc3\xaen majoritatea timpului \xc3\xaen care s-a desf\xc4\x83\xc8\x99urat Intifada \xc8\x99i a \xc8\x99colilor din Cisiordania timp de 12 luni. Au fost impuse interdic\xc8\x9bii de circula\xc8\x9bie sistematice de peste 1600 de ori numai \xc3\xaen primul an al revoltei. Comunit\xc4\x83\xc8\x9bilor li s-a t\xc4\x83iat accesul la sursele de ap\xc4\x83, electricitate \xc8\x99i carburan\xc8\x9bi. \xc3\x8en fiecare moment, circa 25.000 de palestinieni aveau interdic\xc8\x9bie de a ie\xc8\x99i din case. Au fost sco\xc8\x99i din r\xc4\x83d\xc4\x83cini pomi de pe terenurile palestinienilor, iar acestora li s-a interzis s\xc4\x83-\xc8\x99i v\xc3\xa2nd\xc4\x83 produsele agricole. \xc3\x8en primul an, casele a peste 1.000 de palestinieni au fost ori demolate, ori accesul la ele blocat. Coloni\xc8\x99tii evrei s-au implicat \xc8\x99i ei \xc3\xaen atacuri personale \xc3\xaempotriva palestinienilor. \xc3\x8empotriva refuzului palestinienilor de a-\xc8\x99i pl\xc4\x83ti taxele c\xc4\x83tre autorit\xc4\x83\xc8\x9bile israeliene s-a trecut la confiscarea propriet\xc4\x83\xc8\x9bilor \xc8\x99i licen\xc8\x9belor, la taxe pentru ma\xc8\x99inile noi \xc8\x99i la amenzi mari pentru familiile ale c\xc4\x83ror membri au fost identifica\xc8\x9bi de autorit\xc4\x83\xc8\x9bi c\xc4\x83 ar fi aruncat cu pietre.\n_START_SECTION_\nVictime\n_START_PARAGRAPH_\n\xc3\x8en primul an \xc8\x99i doar \xc3\xaen F\xc3\xa2\xc8\x99ia Gaza, 142 de palestinieni au fost uci\xc8\x99i, \xc3\xaen timp ce nici un israelian nu a murit. 77 dintre palestinieni au fost \xc3\xaempu\xc8\x99ca\xc8\x9bi mortal, 35 au murit din cauza inhal\xc4\x83rii gazelor lacrimogene, iar 17 au murit ca urmare a b\xc4\x83t\xc4\x83ilor la care au fost supu\xc8\x99i de poli\xc8\x9bia \xc8\x99i militarii israelieni._NEWLINE_De-a lungul \xc3\xaentregii perioade de \xc8\x99ase ani a Intifadei, armata israelian\xc4\x83 a ucis circa 1.162-1.204 (dup\xc4\x83 alte surse 1.284) palestinieni, din care 241 (dup\xc4\x83 alte surse 332) erau copii. \xc3\x8entre 57.000 \xc8\x99i 120.000 au fost aresta\xc8\x9bi, 481 au fost deporta\xc8\x9bi, \xc3\xaen timp ce casele a 2.532 de palestinieni au fost rase de pe fa\xc8\x9ba p\xc4\x83m\xc3\xa2ntului. \xc3\x8entre decembrie 1987 \xc8\x99i iunie 1991, 120.000 de palestinieni au fost r\xc4\x83ni\xc8\x9bi, 15.000 aresta\xc8\x9bi \xc8\x99i casele a 1.882 au fost demolate. Un calcul f\xc4\x83cut de jurnali\xc8\x99ti a ar\xc4\x83tat c\xc4\x83 doar \xc3\xaen F\xc3\xa2\xc8\x99ia Gaza, \xc3\xaentre 1988 \xc8\x99i 1993, circa 60.706 de palestinieni au suferit pl\xc4\x83gi \xc3\xaempu\xc8\x99cate, r\xc4\x83ni de la b\xc4\x83t\xc4\x83i sau intoxic\xc4\x83ri cu gaz lacrimogen. Numai \xc3\xaen primele cinci s\xc4\x83pt\xc4\x83m\xc3\xa2ni, 35 de palestinieni au fost uci\xc8\x99i \xc8\x99i circa 1.200 r\xc4\x83ni\xc8\x9bi, o rat\xc4\x83 a victimelor care nu a f\xc4\x83cut altceva dec\xc3\xa2t s\xc4\x83 provoace \xc8\x99i mai mul\xc8\x9bi palestinieni s\xc4\x83 ia parte la revolte. Organiza\xc8\x9bia neguvernamental\xc4\x83 israelian\xc4\x83 B'Tselem a documentat un num\xc4\x83r de 179 de israelieni uci\xc8\x99i, \xc3\xaen timp ce statisticile oficiale israeliene  consemnau un total de 200 de victime \xc3\xaen aceea\xc8\x99i perioad\xc4\x83. 3.100 de israelieni, din care 1.700 solda\xc8\x9bi \xc8\x99i 1.400 civili, au suferit r\xc4\x83ni._NEWLINE_\xc3\x8en 1990, \xc3\xaen \xc3\xaenchisoarea Ktzi'ot din Negev se afla \xc3\xaencarcerat fiecare al 50-lea b\xc4\x83rbat palestinian cu v\xc3\xa2rsta de peste 16 ani din Gaza sau Cisiordania. Politicianul britanic laburist Gerald Kaufman a remarcat c\xc4\x83: \xe2\x80\x9e[P]rietenii, dar \xc8\x99i du\xc8\x99manii Israelului au fost \xc8\x99oca\xc8\x9bi \xc8\x99i \xc3\xaendurera\xc8\x9bi de r\xc4\x83spunsul acestei \xc8\x9b\xc4\x83ri la tulbur\xc4\x83ri\xe2\x80\x9d. \xc3\x8entr-un articol din \xe2\x80\x9eLondon Review of Books\xe2\x80\x9d, John Mearsheimer \xc8\x99i Stephen Walt au afirmat c\xc4\x83 solda\xc8\x9bilor israelieni le-au fost date bastoane \xc8\x99i au fost \xc3\xaencuraja\xc8\x9bi s\xc4\x83 rup\xc4\x83 oasele protestatarilor palestinieni. Filiala suedez\xc4\x83 a organiza\xc8\x9biei Save the Children a estimat c\xc4\x83 \xe2\x80\x9e\xc3\xaentre 23.600 \xc8\x99i 29.900 de copii au necesitat tratament medical pentru r\xc4\x83nile cauzate de b\xc4\x83t\xc4\x83i \xc3\xaen primii doi ani ai Intifadei\xe2\x80\x9d, o treime dintre ei fiind copii cu v\xc3\xa2rstele sub 10 ani._NEWLINE_Israelul a adoptat o politic\xc4\x83 de arestare a reprezentan\xc8\x9bilor cheie ai institu\xc8\x9biilor palestiniene. Dup\xc4\x83 ce avoca\xc8\x9bii din Gaza au intrat \xc3\xaen grev\xc4\x83 pentru a protesta fa\xc8\x9b\xc4\x83 de imposibilitatea de a-\xc8\x99i vizita clien\xc8\x9bii \xc3\xaencarcera\xc8\x9bi, Israelul l-a arestat timp de \xc8\x99ase luni, f\xc4\x83r\xc4\x83 nici un fel de proces, pe adjunctul organiza\xc8\x9biei avoca\xc8\x9bilor. Dr. Zakariya al-Agha, pre\xc8\x99edintele Asocia\xc8\x9biei Medicilor din Gaza, a fost \xc8\x99i el arestat \xc8\x99i de\xc8\x9binut \xc3\xaen aceea\xc8\x99i manier\xc4\x83 \xc8\x99i pentru o perioad\xc4\x83 similar\xc4\x83 de timp, iar arest\xc4\x83ri s-au produs \xc8\x99i \xc3\xaen r\xc3\xa2ndul femeilor active din Comitetele de Lucru ale Femeilor. \xc3\x8en perioada Ramadanului, numeroase tabere de refugia\xc8\x9bi din F\xc3\xa2\xc8\x99ia Gaza au fost plasate sub interdic\xc8\x9bii de circula\xc8\x9bie timp de c\xc3\xa2teva s\xc4\x83pt\xc4\x83m\xc3\xa2ni, \xc3\xaempiedic\xc3\xa2ndu-i pe locuitori s\xc4\x83 cumpere alimente, iar taberele de refugia\xc8\x9bi Al-Shati, Jabalya \xc8\x99i Bureij au fost supuse unui bombardament \xc3\xaen exces cu gaze lacrimogene. \xc3\x8en primul an de Intifada, num\xc4\x83rul total al deceselor din aceste tabere ca urmare a acestui tip de bombardament s-a ridicat la 16.\n_START_SECTION_\nViolen\xc8\x9ba intracomunitar\xc4\x83\n_START_PARAGRAPH_\n\xc3\x8entre 1988 \xc8\x99i 1992, violen\xc8\x9ba intracomunitar\xc4\x83 palestinian\xc4\x83 a dus la moartea a circa 1.000 de persoane. \xc3\x8en iunie 1990, conform lui Benny Morris, \xe2\x80\x9eIntifada p\xc4\x83rea s\xc4\x83-\xc8\x99i fi pierdut direc\xc8\x9bia. Un simptom al frustr\xc4\x83rii OEP a constat \xc3\xaen cre\xc8\x99terea brusc\xc4\x83 a num\xc4\x83rului suspec\xc8\x9bilor de colaborare uci\xc8\x99i\xe2\x80\x9d. Se consider\xc4\x83 c\xc4\x83 \xc3\xaen jur de 18.000 de palestinieni racola\xc8\x9bi de serviciile secrete israeliene au furnizat informa\xc8\x9bii celeilalte tabere. Colaboratorii erau amenin\xc8\x9ba\xc8\x9bi de grup\xc4\x83rile palestiniene cu moartea sau cu ostracizarea dac\xc4\x83 nu renun\xc8\x9bau, iar \xc3\xaen cazul \xc3\xaen care continuau s\xc4\x83 colaboreze erau executa\xc8\x9bi de trupe speciale precum \xe2\x80\x9ePanterele negre\xe2\x80\x9d sau \xe2\x80\x9eVulturii ro\xc8\x99ii\xe2\x80\x9d. \xc3\x8entre 771 (conform Associated Press) \xc8\x99i 942 de palestinieni (conform armatei israeliene) au fost executa\xc8\x9bi \xc3\xaen toat\xc4\x83 perioada Intifadei sub suspiciunea de colaborare.\n_START_SECTION_\nAlte evenimente notabile\n_START_PARAGRAPH_\nPe 16 aprilie 1988, un lider al OEP, Khalil al-Wazir, pseudonim de lupt\xc4\x83 \xe2\x80\x9eAbu Jihad\xe2\x80\x9d sau \xe2\x80\x9eP\xc4\x83rintele luptei\xe2\x80\x9d, a fost asasinat la Tunis de o echip\xc4\x83 israelian\xc4\x83 de comando. Israelul a afirmat c\xc4\x83 Al-Wazir era '\xe2\x80\x9eprincipalul organizator\xe2\x80\x9d de la distan\xc8\x9b\xc4\x83 al revoltei', consider\xc3\xa2nd probabil c\xc4\x83 moartea lui va \xc3\xaengenunchea Intifada. \xc3\x8en timpul demonstra\xc8\x9biilor de mas\xc4\x83 \xc8\x99i procesiunilor religioase care au urmat \xc3\xaen Gaza, dou\xc4\x83 din principalele moschei din F\xc3\xa2\xc8\x99ia Gaza au fost luate cu asalt de armata israelian\xc4\x83, iar credincio\xc8\x99ii au fost b\xc4\x83tu\xc8\x9bi \xc8\x99i ataca\xc8\x9bi cu gaze lacrimogene. \xc3\x8en total, \xc3\xaentre 11 \xc8\x99i 15 palestinieni au fost uci\xc8\x99i \xc3\xaen timpul demonstra\xc8\x9biilor \xc8\x99i revoltelor din Gaza \xc8\x99i Cisiordania care au urmat asasin\xc4\x83rii lui Al-Wazir. \xc3\x8en luna iunie a aceluia\xc8\x99i an, Liga Arab\xc4\x83 a decis, la summitul din 1988 al organiza\xc8\x9biei, s\xc4\x83 sprijine financiar Intifada. Liga Arab\xc4\x83 \xc8\x99i-a reafirmat sprijinul financiar \xc8\x99i la summitul din 1989._NEWLINE_R\xc4\x83spunsul ministrului israelian al Ap\xc4\x83r\xc4\x83rii, Yitzhak Rabin, a fost: \xe2\x80\x9e\xc3\x8ei vom \xc3\xaenv\xc4\x83\xc8\x9ba c\xc4\x83 exist\xc4\x83 un pre\xc8\x9b pentru refuzarea legilor Israelului\xe2\x80\x9d. C\xc3\xa2nd arest\xc4\x83rile nu au reu\xc8\x99it s\xc4\x83-i opreasc\xc4\x83 pe activi\xc8\x99ti, Israelul a \xc3\xaenn\xc4\x83bu\xc8\x99it boicotul impun\xc3\xa2nd amenzi grele, confisc\xc3\xa2nd \xc8\x99i distrug\xc3\xa2nd echipamente, mobilier \xc8\x99i a bunuri din magazinele locale, fabricile \xc8\x99i locuin\xc8\x9bele palestiniene._NEWLINE_Pe 8 octombrie 1990, 22 de palestinieni au fost uci\xc8\x99i de poli\xc8\x9bia israelian\xc4\x83 \xc3\xaen timpul protestelor de la Muntele Templului. Represiunea a determinat palestinienii s\xc4\x83 adopte tehnici mai letale, trei civili \xc8\x99i un soldat israelian fiind \xc3\xaenjunghia\xc8\x9bi \xc3\xaen Ierusalim \xc8\x99i Gaza dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu. Astfel de incidente implic\xc3\xa2nd \xc3\xaenjunghieri au continuat. Aparatul israelian de securitate a desf\xc4\x83\xc8\x99urat politici contradictorii \xc8\x99i controversate, considerate a fi afectat inclusiv propriile interese ale Israelului, precum \xc3\xaenchiderea institu\xc8\x9biilor de educa\xc8\x9bie palestiniene (lucru care a trimis \xc8\x99i mai mul\xc8\x9bi tineri pe str\xc4\x83zi) \xc8\x99i publicarea listei colaboratorilor Shin Bet. Atentatele sinuciga\xc8\x99e comise de militan\xc8\x9bi palestinieni au \xc3\xaenceput pe 16 aprilie 1993, odat\xc4\x83 cu cel de la Mehola, executat \xc3\xaen perioada de sf\xc3\xa2r\xc8\x99it a Intifadei.\n_START_SECTION_\nNa\xc8\x9biunile Unite\n_START_PARAGRAPH_\nNum\xc4\x83rul mare al victimelor palestiniene a provocat condamnarea interna\xc8\x9bional\xc4\x83. \xc3\x8en rezolu\xc8\x9bii consecutive, inclusiv 607 \xc8\x99i 608, Consiliul de Securitate al ONU a cerut Israelului \xc3\xaencetarea deport\xc4\x83rii palestinienilor. \xc3\x8en noiembrie 1988, Israelul a fost condamnat de marea majoritate a Adun\xc4\x83rii Generale a Na\xc8\x9biunilor Unite pentru ac\xc8\x9biunile sale de \xc3\xaen\xc4\x83bu\xc8\x99ire a Intifadei. Rezolu\xc8\x9bia a fost reconfirmat\xc4\x83 \xc8\x99i \xc3\xaen anii urm\xc4\x83tori.\n_START_SECTION_\nConsiliul de Securitate\n_START_PARAGRAPH_\nPe 17 februarie 1989, Consiliul de Securitate al ONU, a condamnat Israelul aproape \xc3\xaen unanimitate, cu excep\xc8\x9bia notabil\xc4\x83 a Statelor Unite, pentru ignorarea rezolu\xc8\x9biilor Consiliului \xc8\x99i pentru nerespectarea celei de-a patra Conven\xc8\x9bii de la Geneva. Statele Unite s-au opus prin veto unui proiect de rezolu\xc8\x9bie mult mai dur. Pe 9 iunie, SUA s-au opus din nou prin veto unei alte rezolu\xc8\x9bii. Pe 7 noiembrie, Statele Unite au respins prin veto un al treilea proiect de rezolu\xc8\x9bie care condamna presupusele viol\xc4\x83ri de c\xc4\x83tre Israel ale drepturilor omului_NEWLINE_Pe 14 octombrie 1990, Israelul a declarat deschis c\xc4\x83 nu se va supune Rezolu\xc8\x9biei 672, deoarece aceasta nu men\xc8\x9biona atacurile \xc3\xaempotriva credincio\xc8\x99ilor evrei de la Zidul Pl\xc3\xa2ngerii. Israelul a refuzat s\xc4\x83 primeasc\xc4\x83 o delega\xc8\x9bie a Secretarului-General care urma s\xc4\x83 investigheze violen\xc8\x9ba israelian\xc4\x83. Israelul a respins \xc8\x99i Rezolu\xc8\x9bia 673 \xc8\x99i a continuat s\xc4\x83 obstruc\xc8\x9bioneze investiga\xc8\x9biile Na\xc8\x9biunilor Unite.\n_START_SECTION_\nUrm\xc4\x83ri\n_START_PARAGRAPH_\nIntifada a fost recunoscut\xc4\x83 drept una din ocaziile \xc3\xaen care palestinienii au ac\xc8\x9bionat unitar \xc8\x99i independent de conducerea oficial\xc4\x83 sau de asisten\xc8\x9ba acordat\xc4\x83 de statele arabe vecine._NEWLINE_Intifada a spulberat imaginea Ierusalimului ca ora\xc8\x99 israelian unit. Acoperirea interna\xc8\x9bional\xc4\x83 a revoltei a fost f\xc4\x83r\xc4\x83 precedent, iar r\xc4\x83spunsul israelian a fost criticat \xc3\xaen organismele media \xc8\x99i \xc3\xaen forurile interna\xc8\x9bionale._NEWLINE_Succesul Intifadei le-a oferit lui Arafat \xc8\x99i adep\xc8\x9bilor s\xc4\x83i \xc3\xaencrederea c\xc4\x83 trebuie s\xc4\x83-\xc8\x99i modifice programul politic: la \xc3\xaentrunirea Consiliului Na\xc8\x9bional Palestinian de la Alger, de la jum\xc4\x83tatea lunii noiembrie 1988, Arafat a ob\xc8\x9binut majoritatea pentru decizia istoric\xc4\x83 de a recunoa\xc8\x99te legitimitatea Israelului, de a accepta toate rezolu\xc8\x9biile ONU \xc3\xaencep\xc3\xa2nd din 29 noiembrie 1947 \xc8\x99i de a adopta principiul solu\xc8\x9biei celor dou\xc4\x83 state._NEWLINE_\xc3\x8en urma imensului val de sprijin popular pentru OEP, Iordania \xc8\x99i-a \xc3\xaentrerupt leg\xc4\x83turile administrative \xc8\x99i financiare cu Cisiordania. E\xc8\x99ecul politicii \xe2\x80\x9epumnului de fier\xe2\x80\x9d, deteriorarea imaginii interna\xc8\x9bionale a Israelului, ruperea de c\xc4\x83tre Iordania a rela\xc8\x9biilor legale \xc8\x99i administrative cu Cisiordania \xc8\x99i recunoa\xc8\x99terea de c\xc4\x83tre Statele Unite a OEP ca unic reprezentant legitim al poporului palestinian l-au obligat pe Yitzhak Rabin s\xc4\x83 caute o \xc3\xaencetare a violen\xc8\x9belor prin negocieri \xc8\x99i dialog cu OEP._NEWLINE_\xc3\x8en sfera diplomatic\xc4\x83, OEP s-a opus R\xc4\x83zboiului din Golf \xc3\xaempotriva Irakului. Dup\xc4\x83 \xc3\xaencetarea acestuia, OEP a fost izolat\xc4\x83 diplomatic, Kuweitul \xc8\x99i Arabia Saudit\xc4\x83 au \xc3\xaentrerupt ajutorul financiar, iar 300.000-400.000 de palestinieni au fugit sau au fost alunga\xc8\x9bi din Kuweit \xc3\xaen timpul \xc8\x99i dup\xc4\x83 r\xc4\x83zboi. Procesul diplomatic a condus la Conferin\xc8\x9ba de la Madrid \xc8\x99i la Acordurile de la Oslo._NEWLINE_Impactul Intifadei asupra sectorului israelian al serviciilor, inclusiv asupra importantei industrii israeliene a turismului, a fost extrem de negativ."